Tricoul purtat de Sebastian Burduja, candidat din partea PNL la Primăria Capitalei, în campania electorală 2024, seamănă izbitor de mult cu cel în care se prezenta Traian Băsescu la întâlnirile cu electoratul. Nu le-a scăpat acest indiciu nici colegilor de breaslă și nici stiliștilor, care au găsit similitudini în ținutele lor vestimentare. În exclusivitate pentru Playtech Știri, designerul Florin Burescu îi oferă și câteva sfaturi utile lui Sebastian Burduja pentru un look perfect, cu care să-și atragă voturile.
Vă mai amintiți de tricoul polo albastru, cu guler, al lui Traian Băsescu, în care se afișa, în campaniile electorale? El chiar explica, la acea vreme, de ce optase pentru articolul vestimentar:
”Trebuie să vă spun că sunt un om cu micile lui superstiții, care vin din educația de marinar, pentru că, acolo, în ocean, ca marinar, nu ai intermediari, să ai preot… să te rogi la Dumnezeu și o faci cu o sinceritate incredibilă, ca nu are cine te ajuta, decât el…”.
Un astfel de tricou purtat de Traian Băsescu costa, la acea vreme, 85 de lire sterline, fiind realizat în Marea Britanie. Mai în glumă, mai în serios, se vorbea atunci despre o nouă culoare, “albastru de Băsescu”.
Coincidență sau nu, iată că și Sebastian Burduja, candidat PNL la Primăria Capitalei, a ales un tricou polo, precum al lui Traian Băsescu. El a dorit însă să precizeze:
”Nu am preluat modelul de la Traian Băsescu. Eu sunt în turcoaz, deși cred că îmi stă bine și în bleu. (…) S-a întâmplat să fiu cu tricoul acesta, i-a plăcut echipei și am continuat să-l port.
Mie îmi place turcoazul. Este o culoare caldă, este despre înțelepciune, liniște, a avea un plan, a avea o viziune, transmite niște elemente”, a spus el, la Antena 3.
Florin Burescu a analizat cele două ținute aproape identice ale celebrilor politicieni, alese pentru campaniile electorale, și a dat verdictul:
”Este foarte important să ai un lucru norocos, o culoare, poate fi un talisman pentru victorie, atunci când ai o campanie electorală, când lupți pentru un obiectiv. Dacă tu consideri că acel lucru îți poartă noroc cu siguranță se va și întâmpla acest aspect.
În ceea ce-l privește pe Sebastian Burduja, da, el se poate inspira într-un fel și de la cei care au avut de câștigat în urma aparițiilor similare. Îl avantajează ținuta, dar țin să precizez că nu este una prea potrivită, pentru o conferință de presă, unde toți colegii lui de partid au venit îmbrăcați în costume, sacouri și cămași.
Tricourile acestea polo sunt potrivite pentru teren, pentru întâlnirile cu electoratul, pe stradă, în parc. El poate păstra acest model de tricou, pe care îl consideră norocos. Inspirația, dacă e, de la Traian Băsescu, este una bună, dacă el a ieșit învingător, în campaniile electorale, nu e exclus să îi poarte noroc acest model de tricou și lui Sebastian Burduja și să fie ales”.
Sfat pentru Sebastian Burduja oferit de designerul vedetelor Florin Burescu, în campania electorală 2024, pentru un look exemplar:
”Ar fi mai potrivit pentru el un costum, un sacou, o cămașă, o ținută mai elegantă, mai ales la conferințele de presă, unde sunt prezenți și colegii lui de partid”, a mai precizat Florin Burescu, exclusiv pentru Playtech Știri.